המתמיד – ויקיציטוט
"שָׁמְעוּ אָזְנֶיךָ מֵרָחוֹק קוֹל הוֹמֶה."
המתמיד הוא פואמה מאת חיים נחמן ביאליק על חייו כנער צעיר בישיבה ורגשותיו המורכבים כלפי תקופה זו בחייו.
"בְצֵאתְךָ יְחִידִי לְעִתּוֹת בַּלָּיְלָה, בְּאַחַת מֵאֵלֶּה הֶעָרִים הַבְּרוּכוֹת, בְּשָׁעָה שֶׁנּוֹצְצִים כּוֹכָבִים מִלְמָעְלָה, דְּשָׁאִים מִתְלַחֲשִׁים וּמְסַפְּרוֹת הָרוּחוֹת, וְשָׁמְעוּ אָזְנֶיךָ מֵרָחוֹק קוֹל הוֹמֶה."
"בַּבַּיִת הַהוּא, בֵּין הַכְּתָלִים הָאֵלֶּה לֹא יוֹם – כִּי שֵׁשׁ שָׁנִים עַל נַפְשׁוֹ עָבָרוּ."
"כְּמוֹ כָבְתָה הַשֶּׁמֶשׁ מֵעֵבֶר לַחַלּוֹן וּכְאִלּוּ לֹא חָתַר הַבָּיְתָה אוֹר זִיוָהּ בְּתַפְּשׂוֹ לָרֶדֶת בֵּין בַּדֵּי הָאַלּוֹן, הָעוֹמֵד עֲרִירִי עַל חַלּוֹן הַיְשִיבָה."
"בַּיְשִׁיבָה הָרֵיקָה דּוּמִיָּה קְדוֹשָׁה, וּבִלַּע הַנַּעַר הַקֹּדֶשׁ רִאשׁוֹנָה... יוֹם תָּמִים, חֲצִי לַיְלָה מִמְּקוֹמוֹ לֹא יָמִישׁ, שָׁם יֹאכַל לִרְעָבוֹ אֶת פִּתּוֹ הַשְּׁחֹרָה – וּמִי אַתָּה שָׁמִיר, מִי אַתָּה חַלָּמִישׁ, לִפְנֵי נַעַר עִבְרִי הָעוֹסֵק בַּתּוֹרָה?"
"יֵשׁ אֲשֶׁר גֹּרְשׁוּ וַיֵּצְאוּ נִדְחָפִים, וְשָׁב אִישׁ בֵּית אָבִיו בִּדְרָכִים אֲבֵלוֹת: הָאֶחָד – עַל שַׂחֲקוֹ בַּלֵּילוֹת בִּקְלָפִים, הַשֵּׁנִי – עַל־סַפְּרוֹ עִם בְּתוּלוֹת בַּלֵּילוֹת, הַשְּׁלִישִׁי – כִּי מְצָאוֹ הַשַּׁמָּשׁ מְקַטֵּר מִקְטַרְתּוֹ בְּשַׁבָּת בְּמָקוֹם יָדוּעַ, הָרְבִיעִי – עִם 'מוֹרֵה נְבוֹכִים' הִסְתַּתֵּר בַּעֲלִיָּה, הַחֲמִישִׁי – לֹא נוֹדַע מַדּוּעַ."
"כִּי גַּם עֵין הָעוֹלָם לְהַבִּיט שָׂמֵחָה בְבֹקֶר הִפָּקְחָהּ לַיְשִׁיבָה פְּנִימָה וּלְטַאטֵא מִתּוֹכָהּ אֶת צִלְלֵי הַחֲשֵׁכָה בְּמַטְאֲטֵא הַזָּהָב – בָּאוֹרָהּ הַנְּעִימָה. וּמָלֵא הָאוֹר עֵין הַיְשִׁיבָה הַכֵּהָה, וְרִפֵּד בַּזָּהָב אֶת שְׁחוֹר קִירוֹתֶיהָ; וּתְשׁוּאוֹת מִבֵּית הַיְשִׁיבָה מָלֵאָה, וְרִנְנַת צִפֳּרִים מִחוּץ תַּקִּיפֶהָ."
"בַּחוּרֵי הַיְשִׁיבָה נְמוֹגִים, נִשְׁמָטִים לִבְרֹחַ הַחוּצָה, הַחוּצָה. הַחֹרְשָׁה, הַשָּׂדֶה – בִּמְקוֹם שֶׁתִּצְהַלְנָה גַּם עֲצָמוֹת דֻּכָּאוּ, לֹא־יָדְעוּ עֲלוּמִים; אֶל מוֹרַד הַגִּבְעָה – בִּמְקוּם שֶׁתִּגְדַּלְנָה בְּתוּלוֹת אַדְמוֹנִיּוֹת וְתַפּוּחִים אֲדֻמִּים. מַה יִּרְחַב הַלֵּב וּמַה תִּשְׁאַף הָרֵאָה!"
"שְׁנֵי סְדָרִים שְׁלֵמִים עֲרוּכִים וּשְׁמוּרִים עַל שִׂפְתֵי הַנַּעַר – שְׁנֵי סְדָרִים תְּמִימִים! וּבְקִנְאָה יַבִּיטוּ בוֹ כָּל הַבַּחוּרִים וּבְלִבָּם יָחוּשׁוּ לוֹ יָמִים נְעִימִים; שְׁנֵי סְדָרִים שְׁלֵמִים – מַה נָּעִים גּוֹרָלוֹ! וְאֵיךְ לֹא יָשִׂישׂוּ בְּנֵי מֵעָיו, יֶהֱמָיוּ – אִם כְּבָר עֵינָיו רֹאוֹת שְׁלוּמַת עֲמָלוֹ – כִּי מַתְמִיד וְעִלּוּי לוֹ קָרֹא קָרָאוּ."
"הָעִתִּים הִשְׁתַּנּוּ, וְהַרְחֵק מִגְּבוּלְכֶם הִצַּבְתִּי מִזְבְּחִי, נָתַתִּי אֶת סִפִּי – אַךְ זֹכֵר עוֹדֶנִּי אֶת כֻּלְּכֶם, אֶת כֻּלְּכֶם, תְּמוּנַתְכֶם תִּלְוֵנֵי, לֹא תָמּוּשׁ מִלִּבִּי. וּזְכוּרְנִי מֶה חָזָק הַגַּרְעִין, מַה בְּרִיאָה הַפְּרוּדָה הַטְּמוּנָה בְּחֶלְקַתְכֶם הַזְּעוּמָה; מָה רַבָּה הַבְּרָכָה אֵלֵינוּ הֵבִיאָה."
ערך בוויקיפדיה: המתמיד
אוחזר מתוך "https://he.wikiquote.org/w/index.php?title=המתמיד&oldid=127579"
דף זה נערך לאחרונה ב־09:59, 28 באפריל 2016.